钦定古今图书集成/明伦汇编/官常典/第602卷 > 鲁穆
## 钦定古今图书集成/明伦汇编/官常典/第602卷 > 鲁穆

按《明外史》本传：“穆字希文，天台人。永乐四年进士。家
居，褐衣蔬食，足迹不入州府。比谒选，有司馈之赆，穆
曰：‘吾方从仕，未能利物，乃先厉州里可乎’？竟弗受，除
福建道监察御史。仁宗监国，穆屡上封事。汉王高煦
在乐，安其藩邸宦奄将校恣不法，莫敢言者。穆上章
显劾之，章寝不报。然直声振朝廷，迁福建按察司佥”
事。瘗露骸，毁淫祠，理冤滥，摧豪强，孤立行一意，不可
干以私。泉州有李姓者，其妻故与富姻林肄私，会李
调官广西，肄遣傔随李，道鸩之，而室其妻。李宗人诉
于府，知府纳贿反坐。诉者诉按察司亦如之。系狱久
弗释。穆廉得其实，正肄等罪。漳州民周允文无子，以
侄为后。晚而妾生子，因析产与侄，而属以妾子。允文
死，侄言儿非叔父子，逐去，尽夺其赀。妾诉之，穆大召
县父老及周宗族，密置妾子群儿中，令识咸指是儿
类，允文遂归其产，民间呼为“鲁铁面。”时大学士杨荣
当国，其家人犯法，穆治之不少贷。荣顾谓穆贤，荐之
朝。正统初，擢都察院右佥都御史。顺天八府蝗，命穆
等往捕。还，以疾卒。讣闻，官给舟归其丧。始，穆入为佥
都御史，所载不过囊衣。工部尚书吴中赠以器用，谢
不受。至是，中为治棺衾，乃克殡。